Mitte et see teos mulle kunagi eriti huvitav oleks tundunud, kuid kindlasti on see  skandaalne, see põhjustas avaliku pahameeletormi esmaeksponeerimisel ning veelgi suurema, rahvusvahelise ulatusega skandaali alles hiljuti, eelmisel aastal. Siis, kui Gordon Brown tegi Pekingis VIP peo ajal promo 2012 Londoni olümpiale. Nimelt oli Marcus Harvey "Myra" sattunud peaministri selja taga luupiva Londonit tutvustava showreeli sisse. Ning see tekitas huvitava küsimuse, et kas tõesti müüb Ühendkuningriik oma olümpiamänge lastetapja abil. Ajakirjanikud said esitada selle huvitava küsimuse ilmselgelt  kunstikaugele peaministrile ning fotograafid said huvitavaid pilte peaministrist, sportlastest ja lastetapjast. Meedia tegi asjast suure numbri, avalik arvamus nõudis süüdlaste leidmist ning vallandamist, peaministri kantselei ning showreeli kokkupannud montaazhistuudio püüdsid vastutust edasi-tagasi teineteisele veeretada, Londoni linnapea mõistis vahejuhtumi otseselt hukka, Gordon olla olnud endast väljas ning The Telegraphy andmetel "karjunud alluvate peale", kuid vähese viivitusega saabunud ametlik vastus  pressile oli siiski, et Myra eksponeerimine showreelis näitab Briti Kuningriigis kehtivat eneseväljendusvabadust. Nii et loodetavasti saab Myra Hindleyt aastal 2012 näha koos olümpiarõngastega.